**Skomakerdiket** er et oppdemmet tjern, 318 moh. på Fløyen langs Nils Edvard Marthinussens vei som går sørøstover fra  Fløyfjellet i Bergen.

Friluftsområde
--------------

Beliggenheten er kun en 10 minutters spasertur på 600 meter fra  Fløibanens øvre stasjon dersom man tar Fløibanen opp, og er et populært turområde i seg selv eller på vei til og fra områdene på og rundt Fløyen. Både fra Søre Kamvei (*Knattenveien*) og Kamveien (*Byfjellene*) fra Skansemyren kommer man hit. Fortsettelsen går videre på veier eller stier til Søre Midtfjellet med Brushytten, og til Blåmanen eller Rundemanen.

Bygninger
---------

*Skomakerstuen* ved Skomakerdiket.  Foto: Svein Harkestad 
*Skomakerstuen* med overbygde uteplasser.  Foto: Svein Harkestad 
Det er til enkelte tider gratis utleie av kanoer fra et par bygg og kai i sørenden av vannet. 

På nordøstsiden ligger varmestuen *Skomakerstuen* med kafedrift på dagtid i helgene. Den ble ferdigbygget i 2020 etter en arkitektkonkurranse vunnet av arkitektfirmaet *SAAHA*. Det var svært omdiskutert og kritisert å bygge enda mer i urørt natur på Fløyen, men diskusjonen stilnet noe ved et bygg som 'følger' terrenget. Takutstikket gir også en mulighet for beskyttelse mot dårlig vær.

Like ved *Skomakerstuen* er det grillplasser og toaletter og en sti som fører til gapahuken *Skomakerhiet*.

Historie
--------

### Demningen og Starefossen

Skomakerdiket ble oppdemmet av en tidligere myrdam i flere omganger fra 1645 fordi Bergens skomakere bygde en barkemølle til garveprosessen nedenfor Starefossen (opprinnelig *Starvhusfossen*, av norrønt *starfhus* som betyr verksted). Dette er en foss 500 meter lenger sør i utløpet fra diket. 
Vannføringen varierer fra nærmest ingenting til en foss som tidvis har gjort varierende skade i bebyggelsen nedenfor hvor den ved Starefossvingen deler seg i to løp som går delvis åpent og delvis i rør nedover, den tid også *Lillestarefossen*. Begge løpene ender i Store Lungegårdsvannet ved Fløen. Fossen er godt synlig fra byen.

### Granbakken

Skomakerdiket med en rekke turgåere sett fra Midtfjellet - Granbakken i skogen til venstre for vannet - Løvstakken i bakgrunnen.  Foto: Leif Larsen -   
fra mellom 1950 og 1959.  
Rettighetshaver UiB. 
*Granbakketårnet* med god utsikt over Bergensdalen.  Foto: Svein Harkestad 
Skihoppet *Granbakken* ble bygget 1946/47 og lå like ved Skomakerdiket med en hopplengde som liten bakke på ca. 40 meter og bakkerekord på 42 meter, med en litt mindre bakke inntil. Den var meget populær i tidligere tider med mye snø, og var en av mange hoppbakker i Byfjellene. Den ble revet i 1991, men det er fortsatt mulig å ta seg opp unnarennet og opp på et høyt utsiktsplatå fra 2013 med flott utsyn over Bergensdalen.

Referanser
----------

1. ↑  *«Skomakerdiket»* Kartverket
2. ↑  Konkurranseutkastet kalt *«Avstikker»* ved arkitektfirmaet SAAHA
3. ↑  *«Skomakerdiket»* UiB
4. ↑  *«Skomakerdiket»* Bergen byleksikon
5. ↑  *«Starefoss gård, Store»* UiB

| * v
* d
* r
Fløyen |
| --- |
| 
* Fløyfjellet
* Midtfjellet
* Fløibanen
* Fløien stasjon
* Fløien Folkerestaurant
* Brushytten

 |

|  |  |
| --- | --- |
| Oppslagsverk/autoritetsdata | Bergen byleksikon **·** Sentralt stedsnavnregister
 |